**Apus**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rămân imagini de jăratic

De la albastrul rug de zi

Apusul pâlpâie tomnatic

Măcar că toamna nu veni.

Umbrele curg în deal din vale,

Spre stânci din râpile adânci

Şi cineva strigă cu jale

Ca sufletul căzut în brânci.

Din beznă creşte liniştirea

Spre-amurgul florilor de maci

Parcă sosește adormirea

Pe drumul prins între copaci.

Iarăşi oftează-o vietate

Al deznădejdei sale dor

Că păsările-ntârziate

Fug îngrozite-n cuibul lor.

Supărătoare mă apasă

O cugetare de cavou

Că înflorirea luminoasă

Se va topi ca un ecou.

La marginile de pădure

Şi lângă început de lan

Mă rog ca noaptea să nu-mi fure

Sclipiri de jar nepământean.

Dar ultimul cuvânt se stinge

Din focul porţilor cereşti...

Nu înţeleg – ori lanul plânge,

Ori spicele-şi împart poveşti.

Victor Bragagiu